text: Sprøjtede sodavand på politiet
  31 januar 2015 kl. 08.28
  En 23-årig mand sprøjtede sodavand på to betjente i Vejen tidligt lørdag morgen. Det skulle han nok ikke have gjort, for byturen kommer til at koste ham mindst 4.500 kr. og plet på straffeattesten.
  To betjente fra Syd- og Sønderjyllands Politi var i gang med at tale med en anden på Søndergade i Vejen kl. 4.45 lørdag morgen. Pludselig blander den 23-årige sig og sprøjter sodavand på de to politifolk.
  Han bliver anholdt ? og betjentene finder en peberspray på ham.
  - Det er overtrædelse af våbenloven og koster normalt 3000 kr. , siger vagtchef Søren Strægaard til TV SYD. Og dertil kommer en bøde for overtrædelse af det, der hedder ordensbekendtgørelsen. Det koster midst 1500 kr.
  Men det sluttede ikke med det. For selv om han var anholdt, stak den 23-årig pludselig af fra politiet.
  - Derfor er han sigtet for det også ? og det er en straffelovs-overtrædelse, som giver mindst en bøde og en plet på straffeattesten.
  